BA โดดแจมประมูล “ดิวตี้ฟรี” แข่ง “คิงเพาเวอร์” จับตาส่วนแบ่งรายได้ AOT พุ่งปรี๊ด!
BA โดดแจมประมูล "ดิวตี้ฟรี" แข่ง "คิงเพาเวอร์" จับตาส่วนแบ่งรายได้ AOT พุ่งปรี๊ด!
24 ก.ค. 2561

นายพุฒิพงศ์ ปราสาททองโอสถ กรรมการผู้อำนวยการใหญ่ บริษัท การบินกรุงเทพ จำกัด (มหาชน) หรือ BA เปิดเผยว่า บริษัทฯ เตรียมขยายธุรกิจไปสู่ธุรกิจร้านค้าปลอดอากร (ดิวตี้ฟรี) เพื่อสร้างรายได้ที่เกี่ยวเนื่องกับธุรกิจการบิน และเห็นแนวโน้มการเติบโตของจำนวนนักท่องเที่ยวที่เดินทางเข้ามาในประเทศไทย
โดย บริษัทฯ ได้เจรจากับพันธมิตรต่างประเทศ 3 ราย คาดว่าจะได้ข้อสรุปความร่วมมือภายใน 2-3 เดือน เพื่อเตรียมเข้าร่วมประมูลบริหารพื้นที่ร้านดิวตี้ฟรีในท่าอากาศยานสุวรรณภูมิที่ บริษัท ท่าอากาศยานไทย จำกัด (มหาชน) หรือ AOT ที่จะเปิดประมูลภายในปีนี้ รวมถึงในท่าอากาศยานอู่ตะเภาที่มีพื้นที่เชื่อมโยงกับเขตเศรษฐกิจพิเศษภาคตะวันออก (EEC) ที่มีแนวโน้มเติบโตสูง โดยบริษัทวางเป้าหมาย 3  ปีนี้คาดว่าจะมีรายได้จากธุรกิจดิวตี้ฟรีในสัดส่วน 5% ของรายได้รวม
ทั้งนี้ ในปัจจุบัน บริษัทฯ ดำเนินธุรกิจดิวตี้ฟรีที่สนามบินสมุย จ.สุราษฎร์ธานี รวมถึงสนามบินอู่ตะเภา (พื้นที่ปัจจุบัน) และสนามบินหลวงพระบาง หลังจากที่บริษัท บางกอกแอร์เวย์โฮลดิ้ง จำกัด เข้าซื้อกิจการ บริษัท มอร์แกนฟรี จำกัด โดยคาดว่าปีนี้จะยังมีรายได้ไม่ถึง 10 ล้านบาท หรือไม่ถึง 1% ของรายได้รวม ซึ่งบริษัทฯ จะพิจารณาเม็ดเงินลงทุนต่อไป โดยในพื้นที่ดิวตี้ฟรีในสนามบินสมุยซึ่งบริษัทเป็นเจ้าของได้เตรียมงบลงทุนปรับปรุงพื้นที่จำนวนกว่า 100 ตร.ม. และงบลงทุนในพื้นที่ดิวตี้ฟรีใหม่หากชนะประมูล
สำหรับ แนวโน้มผลประกอบการในช่วงครึ่งหลังของปีนี้จะดีกว่าครึ่งปีแรก โดยคาดว่าอัตราส่วนบรรทุกผู้โดยสาร (Load Factor) จะอยู่ในระดับไม่ต่ำกว่า 70% เพราะบรรยากาศการท่องเที่ยวเริ่มคึกคักมากขึ้น ประกอบกับไตรมาส 3 เป็นช่วงวันหยุดของนักท่องเที่ยวยุโรป และในไตรมาส 4 เป็นช่วงฤดูกาลท่องเที่ยว
ขณะที่ผลประกอบการไตรมาส 2/61 ซึ่งเป็นช่วงนอกฤดูกาลท่องเที่ยว คาดว่าจะออกมาต่ำกว่าไตรมาส 1/61 แต่จะดีกว่าช่วงเดียวกันของปีก่อน ทั้งนี้ บริษัทคาดว่าผลประกอบการในปี 61 จะเป็นไปตามเป้าหมายรายได้เติบโต 7-10% จากปีก่อนที่มีรายได้ 2.8 หมื่นล้านบาท Load Factor เฉลี่ยอยู่ที่ 70.5% และจำนวนผู้โดยสารเติบโต 7% จากปีก่อน ขณะที่มองว่ากรณีอุบัติเหตุเรือล่มที่ภูเก็ตไม่ได้กระทบกับบริษัท เพราะนักท่องเที่ยวคนละกลุ่มกัน โดยเที่ยวบินไปยังจีนของ BA จะเน้นเที่ยวบินแบบเช่าเหมาลำ
นอกจากนี้ นายพุฒิพงศ์ เปิดเผยว่า มีความเป็นไปได้ที่บริษัทจะมีแผนซื้อหุ้นคืน หลังเห็นราคาหุ้น BA ลงมาต่ำกว่ามูลค่าหุ้น ซึ่งได้มีการหารือเบื้องต้นในที่ประชุมคณะกรรมการบริหาร เพราะเงินสดในมือของบริษัทมีมากพอดำเนินการได้ โดยปัจจุบันมีอยู่ประมาณ 1 พันล้านบาท คาดว่าจะมีการหารือกันอีกครั้ง เพราะมองว่าธุรกิจการบินได้ผ่านจุดต่ำสุดแล้ว และ BA ก็มีมูลค่าแฝงอยู่ โดย บริษัท กรุงเทพดุสิตเวชการ จำกัด (มหาชน) หรือ BDMS ถือหุ้น BA ที่ 5.93% (เมื่อ 15 มี.ค.61) ขณะที่ BA ถือหุ้น BDMS สัดส่วน 0.85%
 
อนึ่ง กิจการร้านค้าปลอดภาษี (ดิวตี้ ฟรี) ในท่าอากาศยานสุวรรณในปัจจุบัน กลุ่มบริษัท คิง เพาเวอร์ อินเตอร์เนชั่นแนล จำกัด เป็นผู้ได้รับสัมปทาน โดยสัญญาบริหารจัดการพื้นที่เชิงพาณิชย์ ณ ท่าอากาศยานสุวรรณภูมิ กำหนดให้ บริษัท คิง เพาเวอร์ สุวรรณภูมิ จำกัด ชำระค่าเช่าและผลประโยชน์ตอบแทนให้แก่ ทอท. 15% ของยอดรายได้ หรือตามจำนวนเงินค่าผลประโยชน์ตอบแทนขั้นต่ำที่ผู้รับอนุญาตตกลงชำระให้ตามที่ระบุในสัญญาแล้วแต่จำนวนใดจะสูงกว่า
โดยสัมปทานดังกล่าวจะหมดสัญญาในปี 2563 และคาดว่าในปลายเดือน ก.ค. จนถึงต้นเดือน ส.ค.2561 จะมีการออกร่างหลักเกณฑ์การประกวดราคา (TOR) และจะสามารถดำเนินการประมูลแล้วเสร็จภายในปี 61
ทั้งนี้ ประเด็นดังกล่าวจึงเป็นที่น่าจับตาว่า กรณีที่ BA เข้ามาร่วมประมูลพื้นที่ดิวตี้ฟรีในครั้งนี้จะส่งผลให้การแข่งขันในการประมูลมีความดุเดือดมากขึ้น ส่งผลให้ราคาประมูลพื้นที่ดังกล่าวเพิ่มสูงขึ้น ขณะที่ผู้ประกอบการเดิม และผู้ประกอบการรายใหม่อาจจะต้องเพิ่มส่วนแบ่งของรายได้ให้กับทางทอท.มากขึ้นจากสัญญาเดิม เพื่อให้ได้รับสัมปทานในพื้นที่ดังกล่าว